EL Επίσημη Εφημερίδα της Ευρωπαϊκής Ένωσης C 267/50

Αίτηση για την έκδοση προδικαστικής αποφάσεως, την οποία υπέβαλε το High Court of Justice (England and Wales), Chancery Division στις 14 Σεπτεμβρίου 2009 — Commissioners for Her Majesty's Revenue and Customs κατά Isaac International Limited

(Υπόθεση C-371/09)

2009/C 267/84

Γλώσσα διαδικασίας: η αγγλική

Αιτούν δικαστήριο

High Court of Justice (England and Wales), Chancery Division.

Διάδικοι στην υπόθεση της κύριας δίκης

Εφεσείοντες: Commissioners for Her Majesty's Revenue and Customs.

Εφεσίβλητη: Isaac International Limited.

Προδικαστικά ερωτήματα

1) Υπό περιστάσεις όπως αυτές της κύριας δίκης, όταν δηλαδή εισαγωγέας διατηρεί γραφεία και αναπτύσσει δραστηριότητα σε δύο κράτη μέλη, εισάγει δε αγαθά στο ένα κράτος μέλος και αμέσως τα μεταφέρει στο άλλο κράτος μέλος, η ειδικού προορισμού άδεια που απαιτείται για την απαλλαγή από τον δασμό αντιντάμπινγκ σύμφωνα με το άρθρο 14, παράγραφος γ), του κανονισμού της Επιτροπής 88/97 (1) αφορά περισσότερες της μίας τελωνειακές αρχές υπό την έννοια του άρθρου 292, παράγραφος 3, του κανονισμού της Επιτροπής 2454/93 (2);

2) Υπό περιστάσεις όπως αυτές της κύριας δίκης, όταν δηλαδή ένας εισαγωγέας παραλείπει να ζητήσει την απαραίτητη άδεια για χρησιμοποίηση της διαδικασίας ειδικού προορισμού του άρθρου 14, παράγραφος γ), του κανονισμού της Επιτροπής 88/97, είναι παρά ταύτα επιτρεπτή η απαλλαγή από το δασμό αντιντάμπινγκ σύμφωνα με το άρθρο 212α του κανονισμού της Επιτροπής 2913/92 (3);

3) Σε περίπτωση θετικής στο δεύτερο ερώτημα απαντήσεως, προκειμένου να εκτιμηθεί αν έμπορος, τελών στην ίδια κατάσταση με την Isaac, επέδειξε πρόδηλη αμέλεια, α) Είναι οι διατάξεις του άρθρου 14, παράγραφος γ), του κανονισμού της Επιτροπής 88/97 και του άρθρου 292, παράγραφος 3, του κανονισμού της Επιτροπής 2454/93 αρκούντως σαφείς ώστε έμπορος ο οποίος παρέλειψε να βεβαιωθεί, συμβουλευόμενος την Επίσημη Εφημερίδα, ότι δεν μπορούσε να χρησιμοποιηθεί στην περίπτωσή του η απλουστευμένη διαδικασία λόγω της εμπλοκής περισσοτέρων της μίας τελωνειακών αρχών, να θεωρηθεί ότι επέδειξε πρόδηλη αμέλεια; β) Άλλως, αν οι σχετικές διατάξεις θεωρηθούν περίπλοκες, είχε ο έμπορος την υποχρέωση να ζητήσει διευκρινίσεις από τις φορολογικές αρχές προ της πραγματοποιήσεως εισαγωγών; Η απάντηση στο παρόν ερώτημα εξαρτάται από το αν ο έμπορος κατά την προσωπική, αλλά εσφαλμένη, κρίση του θεώρησε ότι οι σχετικές διατάξεις ήταν αρκούντως σαφείς για την εφαρμογή τους; γ) Πώς πρέπει να χαρακτηρισθεί η εμπειρία ενός εμπόρου, τελούντος στην ίδια κατάσταση με την Isaac, η δραστηριότητα του οποίου συνίσταται κυρίως στην εισαγωγή εξαρτημάτων ποδηλάτων από την Κίνα και ο οποίος απασχολεί πέντε υπαλλήλους για την διεκπεραίωση των εισαγωγών, έχει δε πραγματοποιήσει 33 παρόμοιες εισαγωγές σε περίοδο 16 μηνών; Ειδικότερα, μπορεί να θεωρηθεί έμπειρος ένας τέτοιος έμπορος; δ) Μπορούν οι φορολογικές αρχές κράτους μέλους, προκειμένου να εκτιμήσουν αν έμπορος, τελών στην ίδια κατάσταση με την Isaac, επέδειξε πρόδηλη αμέλεια, να στηριχθούν σε δημοσιευθείσα νομοθετική ρύθμιση, όπως ο UK Tariff, το περιεχόμενο της οποίας μπορούν να πληροφορούνται δωρεάν οι ενδιαφερόμενοι σε ορισμένα γραφεία φορολογικών αρχών και σε άλλες δημόσιες βιβλιοθήκες, αλλά η πρόσβαση στην οποία μέσω διαδικτύου είναι δυνατή μόνον κατόπιν καταβολής ετήσιας συνδρομής;

(1) Κανονισμός (ΕΚ) 88/97 της Επιτροπής, της 20ής Ιανουαρίου 1997, σχετικά με την άδεια για απαλλαγή της εισαγωγής ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας από την επέκταση με τον κανονισμό (ΕΚ) 71/97 του Συμβουλίου του δασμού αντιντάμπινγκ που επιβλήθηκε με τον κανονισμό (ΕΟΚ) 2474/936 του Συμβουλίου (ΕΕ L 17, σ. 17)

(2) Κανονισμός (ΕΟΚ) 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253, σ. 1)

(3) Κανονισμός (ΕΟΚ) 2913/92 του Συμβουλίου, της 12ης Οκτωβρίου 1992, για τη θέσπιση του κοινοτικού τελωνειακού κώδικα (ΕΕ L 253, σ. 1)